شەفەق نیوز/ فەرماندەی
ئۆپراسیۆنە هاوبەشەگان، ئمڕوو دووشەممە، راگەیان کەفتن ٥ قوربانی وزەخمداری دووان
لەوەر گورزە مووشەکیەگە ک رەسیە ماڵیگ لە نزیک فڕۆکەخانەی بەغداد، وئاماژەکرد ک
موستەفا کازمی فەرماندەی گشتی هێزە چەکدارەگان فەرماندا وە گردن هێزە ئەمنیەگە ک ئەو
ناوچە گردگە ک رووداوەگە وەخوەی دی.
فەرماندەگە لە
بەیاننامەیگ رەسیە ئاژانس شەفەق نیوز وت: لەو وەختەگ حکومەت و هێزە ئەمنیەگان گشت
تەقەلایلیان دەن ئەرا چەودیری بەرژەوەنی هاووڵاتیەگان و مقەیەتییان و زاڵکردن یاسا،
چەتەیل تاوان و کەمەڵەیل لەیاسا دەرچگەیل دەسکەنە کارە نانەجیبەیلیان و تاوانەگان
دژوە هاووڵاتیە ئارامەگان ئەنجام کەن، ئەرا دروسکردن ئاژاوە و رخبردن مەردم.
وتیش؛ ئی چەتەیلە
ئیوارەی ئمڕوو تاوان خویڕیانەیگ کردن لە ناوچەی بوشەعبان 'بوعامر' لە قەزای رەزوانیە
لە بەغداد، وەختا وە مووشەکیگ کاتیۆشا ماڵ خیزانیگ کردنە ئامانج و وەیەکجاری وەیرانی
کرد و بویە هووکار شەهیدبوین پەنج کەس ' سێ مناڵ و دوو ژن' وزەخمداربوین دوو مناڵ،
وشوون وەشانن مووشەکەگان دیاریکریا لە ناوچەی حەی جیهاد.
ئۆپراسیۆنە
هاوبەشەگان دیاریکرد ک موستەفا کازمی فەرماندەی گشتی هێزە چەکدارەگان، فەرماندا وە
گردن هێزە ئەمنیەگان ک شوونەگە گردنە، وگشت لایەنە ئەمنیە پەیوەندیدارەگان ئەرا بەندینکردن،
لەوەر خەمسەردییان لە ئەرکەیلیان، وئەوەسا سزای هەر هێزیگ دریەێد خەمسەرد بوود و ری
بیەێد وەیجوور پێشێلکاری ئەمنیە، وتیش؛ فەرماندا وە کردنەوەی لێکۆڵینەوەی کوتپڕیگ
وە رووداوەگە و وەشوونکەفتن تاوانبارەگان 
لە هەر لایەنیگ بوینە تا سەختترین سزا وەربگرن.
